亂離
作者：孟郊
朝代：唐

paragraphs: 天下無義劍，中原多瘡痍。
哀哀陸大夫，正直神反欺。
子路已成血，嵇康今尚嗤。
爲君每一慟，如劍在四肢。
折羽不復飛，逝水不復歸。
直松摧高柯，弱蔓將何依。
朝爲春日歡，夕爲秋日悲。
淚下無尺寸，紛紛天雨絲。
積怨成疾疹，積恨成狂癡。
怨草豈有邊，恨水豈有涯。
怨恨馳我心，茫茫日何之。